একই দিনে এবং একই সময়ে আলাদা জায়গায় রাজ্য পুলিশের দুটি চাকরির পরীক্ষা

নদীয়া: একই দিন ও সময়ে রাজ্য পুলিশের (State Police Recruitment) দুটি আলাদা সরকারি চাকরির পরীক্ষা পড়ায় ক্ষোভে ফেটে পড়েছেন রাজ্যের অসংখ্য চাকরিপ্রার্থী। অভিযোগ, প্রশাসনের এই অব্যবস্থাপনার কারণে বহু প্রার্থীই একটির পরিবর্তে অন্য পরীক্ষায় অংশ নিতে বাধ্য হচ্ছেন (District News)।

নদীয়ার (Nadia) ফুলিয়ার (Phulia) মেধাবী যুবক সৌভিক অধিকারী জানান, তিনি ওয়েস্ট বেঙ্গল পুলিশ সাব-ইন্সপেক্টর ও কলকাতা পুলিশ ডাটা এন্ট্রি অপারেটর — দুটি পদের জন্য আবেদন করেছিলেন। কিন্তু সম্প্রতি এডমিট কার্ড ডাউনলোড করতে গিয়ে দেখেন, দুই পরীক্ষার তারিখই পড়েছে ১২ অক্টোবর। একটি কেন্দ্র বারুইপুরে, অন্যটি কলকাতায়। ফলে একই দিনে দুটি পরীক্ষায় বসা কার্যত অসম্ভব। সৌভিকের অভিযোগ, “এটা কাকতালীয় নয়। ইচ্ছে করেই এমনভাবে তারিখ রাখা হয়েছে যাতে প্রার্থীরা একটি পরীক্ষাও সম্পূর্ণভাবে দিতে না পারেন।”

আরও পড়ুন: ডোমকলে ফেরিঘাট দুর্নীতি নিয়ে পথে কংগ্রেস, প্রশাসনের ভূমিকা নিয়ে উঠছে প্রশ্ন

রাজ্যের বিরোধী দলগুলির দাবি, গোটা নিয়োগ প্রক্রিয়াই অস্বচ্ছ। তাঁদের মতে, ভবিষ্যতে জনস্বার্থ মামলা বা আদালতের নির্দেশের জেরে নিয়োগ প্রক্রিয়া স্থগিত করার সম্ভাবনাই এর পেছনের উদ্দেশ্য হতে পারে।

সৌভিক জানান, তিনি প্রশাসনের বিভিন্ন স্তরে বিষয়টি জানিয়েছেন, ‘দিদিকে বলো’ নম্বরে ফোন, স্থানীয় বিধায়ক পার্থসারথি চট্টোপাধ্যায়, এমনকি রাজ্যের কয়েকজন মন্ত্রী ও কলকাতা পুলিশের ঊর্ধ্বতন আধিকারিকদের মেল ও মেসেজও পাঠিয়েছেন। কিন্তু কারও তরফে সদুত্তর মেলেনি। তাঁর আক্ষেপ, “দুটি ফর্মের জন্য টাকা নিয়েছে সরকার। অথচ একই দিনে পরীক্ষা ফেলে আমাদের ঠকানো হচ্ছে। আমি সরকারের বিরোধী নই, শুধু চাই স্বচ্ছ নিয়োগ প্রক্রিয়া।” সৌভিক আরও জানান, প্রয়োজনে তিনি আইনি পথে হাঁটার কথা ভাবছেন।

এই ঘটনার পর জানা গিয়েছে, একই সমস্যায় পড়েছেন আরও বহু প্রার্থী। রাজ্যজুড়ে চাকরিপ্রার্থীদের মধ্যে তাই নতুন করে ক্ষোভ ও অনিশ্চয়তার সঞ্চার হয়েছে।\